Tässä yhteydessä on täsmennettävä, että kyseessä oleva henkilö tai yhteisö voi kanteessa, joka on nostettu sen sellaisten henkilöiden tai yhteisöjen, joiden varat jäädytetään, luettelossa pysyttämisen vastustamiseksi, kiistää kaikki seikat, joihin neuvosto tukeutuu osoittaakseen, että riski sen osallistumisesta terroritekoihin on edelleen olemassa, riippumatta siitä, perustuvatko nämä seikat toimivaltaisen kansallisen viranomaisen tekemään kansalliseen päätökseen tai muihin lähteisiin. Jos asia riitautetaan, neuvoston asiana on osoittaa, että väitetyt tosiseikat ovat perusteltuja, ja unionin tuomioistuinten on tutkittava niiden aineellinen paikkansapitävyys. Neuvosto ei voi tällaisessa yhteydessä vain toistaa toimivaltaisen viranomaisen päätöksen perusteluja tutkimatta itse niiden paikkansapitävyyttä.

Kun kyse on henkilöön tai yhteisöön kohdistuvien rajoittavien toimenpiteiden voimassa pysyttämistä koskevista päätöksistä, unionin tuomioistuinten on tutkittava erityisesti yhtäältä, onko SEUT 296 artiklassa tarkoitettua perusteluvelvollisuutta noudatettu ja ovatko perusteet, joihin asiassa vedotaan, näin ollen riittävän täsmällisiä ja konkreettisia, ja toisaalta onko kyseisten perusteiden tueksi näyttöä.

Ratkaiseva kysymys tutkittaessa sitä, onko henkilön nimi pysytettävä henkilöiden tai yhteisöjen, joiden varat jäädytetään, luettelossa, on se, onko tosiasiallinen tilanne muuttunut sen jälkeen, kun kyseisen henkilön nimi on sisällytetty kyseiseen luetteloon, tai edellisen uudelleentarkastelun jälkeen siten, ettei sen perusteella enää voida tehdä samaa päätelmää asianomaisen henkilön osallistumisesta terrorismiin. Niinpä neuvosto voi erityistoimenpiteiden toteuttamisesta terrorismin torjumiseksi annetun yhteisen kannan 2001/931 1 artiklan 6 kohdassa tarkoitetun uudelleentarkastelun yhteydessä pysyttää kyseessä olevan henkilön tai yhteisön nimen henkilöiden tai yhteisöjen, joiden varat jäädytetään, luettelossa, jos se toteaa tämän osallistumista terroritekoihin koskevan riskin, joka oli tämän alkuperäisen kyseiseen luetteloon sisällyttämisen perusteena, jatkuvan. Henkilön tai yhteisön pysyttäminen mainitussa luettelossa on siten olennaisilta osin alkuperäisen merkitsemisen pidennys.

Lisäksi on mainittava, että ajan kulumisen ja olosuhteiden muuttumisen vuoksi voi olla niin, ettei siitä, että alkuperäisen luetteloon merkitsemisen perusteena ollut kansallinen päätös on yhä voimassa, voida välttämättä enää päätellä henkilön tai yhteisön osallistumista terroritekoihin koskevan riskin jatkuvan, vaan neuvoston on perusteltava kyseessä olevan henkilön tai yhteisön pysyttäminen mainitussa luettelossa ajantasaistetulla tilannearvioinnilla, jossa otetaan huomioon viimeisimmät tosiseikat, jotka osoittavat, että riski on edelleen olemassa.

Yli 10 vuoden kuluminen henkilön tai yhteisön alkuperäisen luetteloon merkitsemisen perusteena olleiden kansallisten päätösten tekemisen ja tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen N:o 2580/2001 2 artiklan 3 kohdan täytäntöönpanemiseksi annettavien toimeenpanoasetusten antamisen välillä sekä alkuperäisen luetteloon merkitsemisen ja kyseisten toimien antamisen välillä on itsessään seikka, jonka perusteella voidaan katsoa, että alkuperäisen luetteloon merkitsemisen perusteena olleisiin kansallisiin päätöksiin sisältyvät arvioinnit eivät enää riitä kyseessä olevan henkilön tai yhteisön osallistumista terroritekoihin koskevan riskin jatkumisen arvioimiseksi mainittujen toimien antamisajankohtana.

(ks. 52, 53, 69, 70, 95 ja 97 kohta)